Document ID: 31987R0943

*****
ΚΑΝΟΝΙΣΜΟΣ (ΕΟΚ) αριθ. 943/87 ΤΟΥ ΣΥΜΒΟΥΛΙΟΥ
της 30ής Μαρτίου 1987
για την τροποποίηση του κανονισμού (ΕΟΚ) αριθ. 1417/78 περί του καθεστώτος ενισχύσεως στις αποξηραμένες ζωοτροφές
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΟΚ) αριθ. 1985/86 (2), και ιδίως το άρθρο 6 παράγραφος 2,
την πρόταση της Επιτροπής,
Εκτιμώντας ότι το άρθρο 3 του κανονισμού (ΕΟΚ) αριθ. 1417/78 (3), όπως τροποποιήθηκε τελευταία από τον κανονισμό (ΕΟΚ) αριθ. 2026/82 (4), προβλέπει τη δυνατότητα, σε ορισμένες περιπτώσεις, να καθοριστεί η τιμή της διεθνούς αγοράς από τις τιμές των ανταγωνιστικών προϊόντων που εισάγονται από τρίτες χώρες· ότι η επιλογή των ανταγωνιστικών προϊόντων καθορίζεται με βάση την ισοδυναμία από θρεπτικής απόψεως των προϊόντων αυτών με τις αφυδατωμένες ζωοτροφές· ότι, για τη μετάβαση από αυτή τη θρεπτική ισοδυναμία σε μία ισοδυναμία τιμών, απαιτείται να ληφθεί υπόψη το σύνολο των ανταγωνιστικών προϊόντων εισαγομένων ή μη, για να καταστεί δυνατό να επιτευχθεί μια τιμή που πλησιάζει περισσότερο προς την οικονομική πραγματικότητα στη διεθνή αγορά· ότι πρέπει να τροποποιηθεί ανάλογα ο κανονισμός (ΕΟΚ) αριθ. 1417/78,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1417/78 τροποποιείται ως εξής:
1. Στο άρθρο 3, οι λέξεις «εισαγόμενα από τρίτες χώρες» διαγράφονται.
2. Στο άρθρο 4, η παράγραφος 2 αντικαθίσταται από το ακόλουθο κείμενο:
«2. Όσον αφορά τα ανταγωνιστικά προϊόντα που αναφέρονται στο άρθρο 3, στην περίπτωση κατά την οποία εισάγονται από τρίτες χώρες, η Επιτροπή καθορίζει την μέση τιμή στη διεθνή αγορά του προϊόντος παραδοτέου στο Ρόττερνταμ, χύμα, σε ποιότητα που θα καθοριστεί. Για τις προσφορές και τιμές που δεν ανταποκρίνονται σ' αυτούς τους όρους, η Επιτροπή προβαίνει στις αναγκαίες προσαρμογές.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαρτίου 1987.

Labels: 2
6